थाने में इतना पीटा कि बेदम हो गया, अस्पताल ले जाते वक्त मौत लेकिन पुलिस के खिलाफ कोई कार्रवाई नहीं Samacharplus
थाने में इतना पीटा कि बेदम हो गया, अस्पताल ले जाते वक्त मौत लेकिन पुलिस के खिलाफ कोई कार्रवाई नहीं
uppolice,	SAMACHAR PLUS	Kanpur Dehat Uttar pradesh Youth died after beaten by police
कानपुर देहातः यहां पुलिस पर आरोप लगा है कि उसने थाने में एक शख्स पर थर्ड डिग्री यूज़ की। उसे इतना मारा कि वो बेदम हो गया। उसे थाने में मरता देख पुलिस के हाथ पांव फूल गए लिहाज़ा आनन फानन में साठगांठ कर उसे जेल भेज दिया। जेल में उसकी हालत नाजुक देख उसे कानपुर के हैलट अस्पताल में भर्ती कराया गया जहां उसकी मौत हो गई।
लेकिन कत्ल के आरोप से पुलिस बच गई। पुलिस ने अपना दामन बेदाग कर लिया। मृतक के परिजन न्याय की आस में अधिकारियों की चौखटों के चक्कर काट रहे है लेकिन उनकी फरियाद सुनने वाला कोई नहीं क्योंकि कत्ल का आरोप खाकी पर जो है।
पुलिस अधीक्षक कार्यालय में रो रो कर मृतक की मां सोनी अपने बेगुनाह बेटे की मौत का हिसाब मांग रही है। सोनी औरैया ज़िले के फफूंद की रहने वाली है और 4 साल पहले उसके बेटे अमित कुमार की शादी शिवली कोतवाली के बगुलाही गांव में रामाधार की बेटी रेखा से हुई थी। बीती 1 अगस्त को अमित अपनी ससुराल बगुलाही गांव आया था।
इस दरमियान शिवली कोतवाल महेन्द्र प्रताप सिंह लाव लश्कर के साथ आये और अमित कुमार और अमित के ससुर रामाधार को उठा ले गए। दरअसल, कुछ दिन पूर्व शिवली कोतवाली क्षेत्र में एयर पोर्ट की बाउंड्री तोड़ने को लेकर पुलिस और ग्रामीणों में पथराव हुआ था जिसे कुछ नामजद और कुछ अज्ञात लोगों के खिलाफ मुकदमा दर्ज हुआ था।
पुलिस उसी संदर्भ में अमित ओर अमित के ससुर रामाधार को उठा लायी थी जबकि अमित का उस मामले से कोई लेना देना नहीं था। बावजूद इसके शिवली कोतवाल महेन्द्र प्रताप सिंह अमित को थाने ले आये जिसके बाद थाने में अमित पर थर्ड डिग्री यूज़ की गयी।
अमित और उसके ससुर को छोड़ने के एवज में 40 हज़ार रुपये मांगे गए और शिवली पुलिस को जब पैसा नहीं मिला तो अमित को इतना मारा गया कि अमित बेदम हो गया, जब अमित की हालत ज़्यादा बिगड़ी तो शिवली पुलिस ने अमित और उसके ससुर को सांठगांठ कर जेल भेज दिया। जेल में अमित को मरनासन्न अवस्था मे देख ज़िला कारागार कानपुर देहात से उसे कानपुर के हैलट अस्पताल भेजा गया जहां अमित की मौत हो गई।
एक महिला भरी जवानी में विधवा हो गई। एक 3 साल की मासूम बच्ची के सर से बाप का साया छिन गया और ये सब की ज़िम्मेदार शिवली पुलिस है। मृतक के परिजनों का आरोप है कि शिवली पुलिस 40 हज़ार रुपये मांग रही थी अमित ओर उसके ससुर रामाधार को छोड़ने के लिए और जब पैसे नहीं मिले तब पुलिस ने अमित को इस कदर मारा पीटा कि उसकी अस्पताल में उपचार के दौरान मौत हो गई।
मामले में पुलिस का कोई भी अधिकारी कुछ बोलने को तैयार नहीं है। वहीं क्षेत्राधिकारी रसूलाबाद को जब पूरा मामला दिखाया और सुनाया गया तो उनका कहना था कि जांच करायी जाएगी। दोषी पाए जाने पर कार्रवाई होगी।